b'\n_START_ARTICLE_\nVictor Axinciuc\n_START_SECTION_\nBiografie\n_START_PARAGRAPH_\nVictor Axinciuc s-a n\xc4\x83scut la Vl\xc4\x83sine\xc8\x99ti, jude\xc8\x9bul interbelic Dorohoi, acum parte din jude\xc8\x9bul Boto\xc8\x99ani, fiind fiul Anetei (n. Hri\xc8\x9bcu) \xc8\x99i al lui Gheorghe Axinciuc. C\xc3\xa2nd acesta avea patru ani, toat\xc4\x83 familia s-a mutat \xc3\xaen t\xc3\xa2rgul S\xc4\x83veni, p\xc3\xa2n\xc4\x83 la terminarea a dou\xc4\x83 clase primare. Dup\xc4\x83 aceea, familia s-a stabilit la Boto\xc8\x99ani unde a stat p\xc3\xa2n\xc4\x83 la terminarea liceului. A urmat apoi Academia de Studii Economice, de unde a absolvit \xc3\xaen 1951. A fost numit asistent universitar \xc8\x99i a continuat s\xc4\x83 lucreze acolo timp de \xc8\x99ase decenii. \xc3\x8en 1956 \xc8\x99i-a sus\xc8\x9binut doctoratul la universitatea \xe2\x80\x9eLomonosov\xe2\x80\x9d, devenind conferen\xc8\x9biar universitar._NEWLINE_\xc3\x8en 1970 devine membru al Comisiei de Istorie Economic\xc4\x83 \xc8\x99i Istoria G\xc3\xa2ndirii Economice a Academiei Rom\xc3\xa2ne, iar din 1981, vicepre\xc8\x99edintele al acestei comisii._NEWLINE_A participat activ la congrese ale Asocia\xc8\x9biei Interna\xc8\x9bionale de Istorie Economic\xc4\x83, Asocia\xc8\x9biei Interna\xc8\x9bionale de Istorie, Asocia\xc8\x9biei de Studii Sud-Est Europene, precum \xc8\x99i alte conferin\xc8\x9be \xc8\x99i colocvii de profil din \xc8\x9bar\xc4\x83 \xc8\x99i str\xc4\x83in\xc4\x83tate. Pentru activitatea \xc8\x99tiin\xc8\x9bific\xc4\x83 prodigioas\xc4\x83 i s-au conferit ordine \xc8\x99i diplome: Ordinul Meritul \xc8\x98tiin\xc8\x9bific (1970), Premiile Academiei Rom\xc3\xa2ne, P.S. Aurelian (1980) \xc8\x99i Victor Sl\xc4\x83vescu (2002); Diploma meritul Academic (2008) printre altele._NEWLINE_\xc3\x8en noiembrie 2011, Tudorel Postolache, Mugur Is\xc4\x83rescu \xc8\x99i Iulian V\xc4\x83c\xc4\x83rel l-au recomandat pentru Academia Rom\xc3\xa2n\xc4\x83 pentru cei \xc8\x99aizeci de ani de cercet\xc4\x83ri \xc8\x99i publica\xc8\x9bii analiz\xc3\xa2nd trecutul \xc8\x99i structura economiei rom\xc3\xa2ne\xc8\x99ti \xc8\x99i concluziile acestuia privind locul Rom\xc3\xa2niei pe pia\xc8\x9ba interna\xc8\x9bional\xc4\x83, printre altele. Pe 15 decembrie \xc3\xaen acela\xc8\x99i an, recomandarea a fost acceptat\xc4\x83 \xc8\x99i Victor Axinciuc a devenit membru al Academiei Rom\xc3\xa2ne.'